### 13.    Beslutning om forslag til ny ressourcetildelingsmodel for skoleområdet efter høring

**Åbent**

Sagsnr.: 326-2017-34407       J.nr.: 17.35.00           Dokumentnr.:
326-2018-235825

**Sagstype**

Beslutning.

**Resume og sagens baggrund**

Det tidligere Børne- og Familieudvalg besluttede på sit møde
9. november 2016 at få udarbejdet en ny ressourcetildelingsmodel, som
imødekommer eventuelle uhensigtsmæssigheder i den nuværende model.

I samarbejde med KL's Konsulentvirksomhed (KLK) er der, på
baggrund af udvalgets drøftelser på udvalgsmøder tidligere på året, udarbejdet
forslag til tre nye modeller for ressourcetildeling på skoleområdet.

Modellerne har været i høring i perioden den 6. september
til den 20. september 2018 og der har været afholdt høringsmøde den 10.
september 2018.

Der er indkommet høringssvar fra alle skoler samt det
nedsatte Ad Hoc MED-udvalg, BUPL og DLF.

**Indstillinger**

Direktøren indstiller, at

1. Der besluttes en ny ressourcetildelingsmodel for skoleområdet.

2. Der udarbejdes en tids- og procesplan for den valgte model og herunder
en eventuel gradvis indfasning.

3. Høringssvarene indgår i udarbejdelsen af tids- og procesplanen.

**Behandling**

Børn- og Familieudvalget, Økonomiudvalget,
Kommunalbestyrelsen.

**Sagsfremstilling**

På udvalgsmødet bliver der, som aftalt på seneste møde,
givet en introduktion til den nuværende ressourcetildelingsmodel samt redegjort
for de udfordringer med denne, der har ført til arbejdet med at udarbejde nye
forslag til ressourcetildelingsmodel.

*Høringssvar og administrationens bemærkninger*

Høringssvarene fremgår i sin helhed i bilag, ligesom, der er
udarbejdet et resumé af høringssvarene, der også er vedlagt i bilag.

Administrationen bemærker at der i nogen grad er en tendens
til, at høringssvarenes anbefalinger følger med, hvor den pågældende skole
taber færrest midler, eller får tildelt flest nye midler.

Der er en høj grad af modstand mod
"incitamentsmodellen", der næsten er gennemgående i alle høringssvar.

Af høringsmaterialet ses der at være lige stor opbakning til
at vælge "kombinationsmodellen" (forslaget fra maj 2018) som at
arbejde videre med den nuværende ressourcetildelingsmodel.

Dog nævner en væsentlig andel af høringssvarene, der
anbefaler den nuværende ressourcetildelingsmodel at den bør justeres eller at
man blot bakker op om de parametre, der indgår i denne.

"Elevmodellen" har også opbakning i
høringssvarene, dog hos lidt færre.

Skolen på [adresse] gør opmærksom på en problematik i
forhold til implementering af LEAPS-projektet samtidig med indførelse af en ny
ressourcetildelingsmodel vil betyde at skolen får tildelt færre midler.
Administrationen vil særskilt tage højde for denne problematik i forbindelse
med en tids- og procesplan.

**Økonomiske konsekvenser**

De foreslåede modeller fordeler de samme midler som den
gamle model, hvormed der hverken kommer flere eller færre midler til det
samlede skoleområde. De midler der er taget udgangspunkt i til beregning af de
nye modeller udgør samlet set 241,6 mio. kr. Modellerne vil ændre på tildelingen
mellem de enkelte skoler.

**Børn- og Familieudvalgets møde
den 5. september 2018:**

Et flertal i udvalget godkender, at modellerne sendes i
høring. Gyda Søndergaard og Øvli Kristoffersen kan ikke tilslutte sig, at
modellerne sendes i høring grundet incitamentsmodellen.

**Børn- og Familieudvalgets møde
den 3. oktober 2018:**

Børn- og Familieudvalget anbefaler elevmodellen og en
indfasning med 50% fra skoleåret 2019/20 og med fuld effekt fra skoleåret
2020/21. Bertil Mathiasen og Gyda Søndergaard afventer stillingtagen til
kommunalbestyrelsesmødet.

**Økonomiudvalgets møde den 24.
oktober 2018:**

Børn- og Leif Poulsen indstilling af 3. oktober 2018
anbefales.

Grethe Eriksen og Astrid Dam, A, samt Peder Dahl,
Ø, tog forbehold.

**Bilag**

|  |  |
| --- | --- |
| Resumé af høringssvar | 326-2018-240555 |
| Samlede høringssvar | 326-2018-240999 |
| Sagsfremstilling om at sende ny ressourcetildelingsmodel i høring den 5. september 2018 | 326-2018-242480 |
| Materiale fra høringsmødet den 10. september 2018 | 326-2018-235833 |
| Tildelingsmodel på skoleområdet højere elevfaktor | 326-2018-219701 |
| Tildelingsmodel på skoleområdet, incitamentstruktur | 326-2018-219699 |
| Tildelingsmodel på skoleområdet, forslag fra maj 2018 | 326-2018-219700 |